L'aplicació per a pagar l'ORA des del mòbil arriba a Llíria
24 de febrer de 2017

L'Ajuntament de Llíria i l'empresa concessionària del servici de pàrquing regulat posaran en marxa una aplicació per a facilitar el pagament a través del telèfon mòbil dels tiquets d'aparcament a la zona ORA. La nova app estarà disponible per als seus ús en el municipi a partir de l'1 de març.

ElParking, així s'anomena esta ferramenta, permet als conductors pagar amb el mòbil després d'aparcar en les zones regulades. A més, si es retira el vehicle abans que haja finalitzat el període de temps que s'ha abonat, l'aplicació torna l'import del que no s'ha fet ús.

L'aplicació ElParking ubica la posició del conductor gràcies al senyal GPS del seu mòbil i coneix així el lloc on ha aparcat. Posteriorment l'usuari registra la matrícula del vehicle i selecciona la tarifa que més s'adapta a les seues necessitats. Per acabar abona la quantia a través de l'aplicació i el tiquet queda registrat en el sistema, de manera que el personal encarregat de la revisió de les zones de pàrquing regulat pot comprovar a través de la seua PDA si la dita matrícula ha realitzat el pagament.

La nova app està implantada en més de cinquanta ciutats de tota la geografia espanyola i pot utilitzar-se per a pagar tant en pàrquings d'estacionament regulat (ORA), com en aparcaments públics i en pàrquings privats.  A més, pot utilitzar-se per a buscar, reservar i pagar les estades, i inclús obrir les barreres d'entrada a determinats aparcaments a través de la tecnologia bluetooth.

ElParking es pot descarregar en telèfons intel•ligents amb sistemes Android o iOS a través de Google Play o App Store. Tota la informació sobre esta ferramenta està disponible en la web www.elparking.com.